A Bizottság határozata

(2002. április 19.)

a klotianidinnek és a Pseudozyma flocculosa-nak a növényvédő szerek forgalomba hozataláról szóló 91/414/EGK tanácsi irányelv I. mellékletébe történő lehetséges felvétele céljából részletes vizsgálatra benyújtott dokumentációk teljességének elvi elismeréséről

(az értesítés a C(2002) 1434. dokumentummal történt)

(EGT vonatkozású szöveg)

(2002/305/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2002/18/EK [1] bizottsági irányelvvel módosított, a növényvédő szerek forgalomba hozataláról szóló, 1991. július 15-i 91/414/EGK [2] tanácsi irányelvre és különösen annak 6. cikke (3) bekezdésére,

mivel:

(1) A 91/414/EGK irányelv előírja a növényvédő szerekben felhasználható engedélyezett hatóanyagok közösségi jegyzékének összeállítását.

(2) Az egyesült királyságbeli Takeda Chemical Industries Ltd. 2001. szeptember 26-án dokumentációt nyújtott be a belga hatóságokhoz a klotianidin hatóanyagra vonatkozóan, a hatóanyagnak a 91/414/EGK irányelv I. mellékletébe történő felvételére irányuló kérelemmel együtt. A Maasmond-Westland 2001. március 6-án hasonló kérelmet nyújtott be a holland hatóságokhoz a Pseudozyma flucculosa mikrobiálishatóanyagra vonatkozóan.

(3) Belgium és Hollandia hatóságai tájékoztatták a Bizottságot arról, hogy az előzetes vizsgálatok szerint az érintett hatóanyagokra vonatkozó dokumentációk vélhetően megfelelnek a 91/414/EGK irányelv II. mellékletében meghatározott adat- és információszolgáltatási követelményeknek. A benyújtott dokumentációk – az érintett hatóanyagot tartalmazó növényvédő szer tekintetében – vélhetően megfelelnek a 91/414/EGK irányelv III. mellékletében megállapított adat- és információszolgáltatási követelményeknek. Ezt követően – a 6. cikk (2) bekezdésének előírásaival összhangban – a dokumentációkat a kérelmezők benyújtották a Bizottságnak és a többi tagállamnak, és átadták az Élelmiszerlánc- és Állat-egészségügyi Állandó Bizottságnak.

(4) E határozattal közösségi szinten hivatalosan kell megerősíteni, hogy a dokumentációkat úgy kell tekinteni, mint amik elvben megfelelnek az irányelv II. mellékletében és – legalább egy, az érintett hatóanyagot tartalmazó növényvédő szer tekintetében – a III. mellékletében megállapított adat- és információszolgáltatási követelményeknek.

(5) Ez a határozat nem sérti a Bizottság arra vonatkozó jogát, hogy a kérelmezőtől a referens tagállam számára további adatokat vagy információkat kérjenek, a dokumentáció bizonyos pontjainak tisztázása érdekében.

(6) Az e határozatban előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Az e határozat mellékletében meghatározott – és a Bizottsághoz és a tagállamokhoz az e hatóanyagoknak a 91/414/EGK irányelv I. mellékletébe történő felvételére vonatkozóan benyújtott – hatóanyagokra vonatkozó dokumentációk, elvben megfelelnek a 91/414/EGK irányelv II. mellékletében megállapított adat- és információszolgáltatási követelményeknek.

A dokumentációk – figyelemmel a javasolt felhasználásra – a hatóanyagot tartalmazó növényvédő szer tekintetében megfelelnek a 91/414/EGK irányelv III. mellékletében megállapított adat- és információszolgáltatási követelményeknek is.

2. cikk

A referens tagállamok folytatják az érintett dokumentációk részletes vizsgálatát, és a Bizottság részére a lehető leghamarabb, de legkésőbb e határozatnak az Európai Közösségek Hivatalos Lapjában történő kihirdetését követő egy éven belül jelentik vizsgálataik következtetéseit az érintett hatóanyagnak a 91/414/EGK irányelv I. mellékletébe történő felvételének pozitív vagy negatív elbírálására és az ezzel kapcsolatos feltételekre vonatkozó javaslattal együtt.

3. cikk

Ennek a határozatnak a tagállamok a címzettjei.

Kelt Brüsszelben, 2002. április 19-én.

a Bizottság részéről

David Byrne

a Bizottság tagja

[1] HL L 55., 2002.2.26., 29. o.

[2] HL L 230., 1991.8.19., 1. o.

--------------------------------------------------

MELLÉKLET

AZ E HATÁROZATTAL ÉRINTETT HATÓANYAGOK

Sorszám | Közismert elnevezés CIPAC-azonosítószám | Kérelmező | A kérelem időpontja | Referens tagállam |

1 | Klotianidin CIPAC-szám: 738 | Takeda Chemical Industries Ltd, Egyesült Királyság | 2001. szeptember 26. | BE |

2 | Pseudozyma flocculosa CIPAC-szám: 669 | Maasmond-Westland Hollandia | 2001. március 6. | NL |

--------------------------------------------------